Na temelju članka 93. Statuta Osnovne škole „Vladimir Nazor“ Križevci od 4. veljače 2019., a u vezi s člankom 34. Zakona o fiskalnoj odgovornosti („Narodne novine“, broj 111/18.) i članka 7. Uredbe o sastavljanju i predaji Izjave o fiskalnoj odgovornosti („Narodne novine“, broj 95/19.) ravnatelj Škole dana 28. listopada 2019. donosi

**PROCEDURU O STJECANJU I NAČINU KORIŠTENJA VLASTITIH PRIHODA**

**Članak 1.**

Procedurom o stjecanju i načinu korištenja vlastitih prihoda (u daljnjem tekstu Procedura) podrobnije se uređuju proceduralna pitanja u pogledu ostvarivanja i raspolaganja vlastitim prihodima.

**Članak 2.**

 Vlastiti prihodi podrazumijevaju prihode ostvarene obavljanjem poslova na tržištu za koja se ne koriste proračunska sredstva.

Škola može ostvariti vlastite prihode od:

- najma školskog prostora (dvorana za tjelesno-zdravstvenu kulturu, učionice, blagovaonica i dr.),

- donacije,

- prikupljanja starog papira,

- učeničke zadruge,

- prodaje trave za košnju,

- prodaje otpada iz školske kuhinje,

- najma stanova u vlasništvu Škole i

- prodaje imovine (postotak od ugovora o kupoprodaji stana na kojem postoji stanarsko pravo i oprema).

**Članak 3.**

Školski prostor iz članka 2., stavka 2. Procedure može se iznajmiti zainteresiranim građanima, udrugama, ustanovama, klubovima i dr. pravnim osobama (u daljnjem tekstu: korisnik) za održavanje sastanaka, predavanja, rekreacije i sl., ako djelatnost koju bi obavljali u školskom prostoru nije u suprotnosti s obrazovnom i odgojnom funkcijom škole.

**Članak 4.**

S korisnikom ravnatelj Škole sklapa Ugovor o zakupu školskog prostora u kojem se pobliže uređuju uvjeti najma (vrijeme trajanja, termini korištenja, korištenje opreme, cijena zakupa i sl.).

Prostor i oprema može se davati u zakup prema Zaključku o uvjetima, kriterijima i postupku za uzimanje i davanje u zakup prostora i opreme u školskim ustanovama koje je donijelo Gradsko poglavarstvo Grada Križevaca 15. travnja 2009. godine, KLASA: 602-01/09-01/19, URBROJ: 2137/02-03/03/09-1.

**Članak 5.**

Evidencija o sklopljenim ugovorima o najmu vodi se u tajništvu škole, a nadzor i naplatu vlastitih prihoda vodi računovodstvo škole, a prema posebnoj proceduri praćenja i naplate prihoda i primitaka škole.

**Članak 6.**

Sredstva iz članka 3. ove Procedure koristit će se do:

* 30 % za nabavu i održavanje dugotrajne nefinancijske imovine i
* 70 % za materijalne rashode.

**Članak 7.**

Škola može primiti donaciju u novcu i koristit će ju za namjene za koje je dana, odnosno za namjene koje je odredio donator, osim ako donacija nije u suprotnosti s obrazovnom i odgojnom funkcijom škole.

U slučaju da je donacija u suprotnosti s obrazovnom i odgojnom funkcijom škole, ravnatelj će izvršiti povrat primljenih sredstava.

**Članak 8.**

U slučaju da donator nije odredio namjenu doniranih sredstava ista će se koristiti u svrhu utvrđenu člankom 6. ove Procedure.

**Članak 9.**

Škola može primiti dar u naravi, ako se može koristiti u obrazovnoj i odgojnoj funkciji škole.

Stvarna ili procijenjena vrijednost primljenog dara dostavlja se u računovodstvo škole radi daljnjeg postupanja sukladno odredbama o popisu imovine i obveza (inventuri).

**Članak 10.**

Škola tijekom školske godine, zajedno s učenicima, provodi akcije prikupljanja starog papira koji se prodaje ili predaje Komunalnom poduzeću u Križevcima.

**Članak 11.**

Sredstva iz članka 10. ovih Pravila koristit će se u pravilu za podmirenje materijalnih troškova poslovanja Škole.

**Članak 12.**

Škola može imati Učeničku zadrugu. Učenička zadruga ostvaruje prihode prodajom svojih proizvoda na organiziranim prodajnim sajmovima u školi prigodom Božića, Uskrsa, Dana kruha i sl.

**Članak 13.**

O prikupljenom iznosu se sastavlja zapisnik i novac predaje u računovodstvo škole.

Računovodstvo škole uplaćuje novac na IBAN škole.

Uplaćena sredstva se koriste za kupovinu novih materijala za izradu proizvoda, za podmirenje materijalnih troškova poslovanja Škole i za humanitarne svrhe.

**Članak 14.**

Ova Procedura objavit će se na oglasnoj ploči i web stranici Škole, a stupa na snagu danom donošenja.

**Članak 15.**

Ova Procedura stupa na snagu danom donošenja i objavit će se na oglasnoj ploči i na mrežnim stranicama Škole.

KLASA:400-01/19-01/03

URBROJ: 2137-43-01-19-1

Križevci, 28. listopada 2019.

 RAVNATELJ

 Igor Brkić